Virallinen lehti nro C 034 , 02/02/1998 s. 0167



B4-0078/98 Päätöslauselma Australian alkuasukkaiden suojelusta Euroopan parlamentti, joka - palauttaa mieliin ihmisoikeuksien maailmankonferenssissa hyväksytyn Wienin julistuksen sisältämät alkuperäiskansojen oikeuksia koskevat määräykset, joissa korostettiin alkuperäiskansojen taloudellisen, sosiaalisen ja kulttuuriin liittyvän hyvinvoinnin suojelua, mihin kuuluu myös niiden oman identiteetin ja kulttuurin suojelu, - palauttaa mieliin Agenda 21:n ja biodiversiteettiä koskevan yleissopimuksen periaatteet, - ottaa huomioon lukuisat alkuperäiskansojen oikeuksia käsittelevät päätöslauselmansa, erityisesti 9. helmikuuta 1994 alkuperäiskansojen tehokasta suojelua varten tarvittavista kansainvälisistä toimista ((EYVL C 61, 28.2.1994, s. 69.)) ja 19. tammikuuta 1995 maailman alkuperäiskansojen kansainvälisestä vuosikymmenestä ((EYVL C 43, 20.2.1995, s. 85.)) antamansa päätöslauselmat, A. ottaa huomioon, että Australian hallitus vastusti ihmisoikeuslausekkeen sisällyttämistä Australian ja Euroopan unionin väliseen yhteistyösopimukseen, B. on huolestunut Australian hallituksen äskettäisestä päätöksestä harkita maailmanperintöluetteloon sisältyvän Kakadun kansallispuiston ympäröimällä alueella toteutettavan Jabilukan uraaniprojektin kehittämistä, C. ottaa huomioon Australian senaatin 20. lokakuuta 1997 tekemän aloitteen, jossa pyydetään, ettei maan hallitus jatka hanketta, D. on tietoinen siitä, että Jabilukan hanke sijaitsee alkuasukkaille laillisesti kuuluvalla maa-alueella, jolla myös läheinen Rangerin uraaninlouhintatoiminta tapahtuu, E. ottaa huomioon, että nämä alueet ovat alkuasukkaiden kulttuuriperinnön kannalta tärkeitä, F. panee merkille, että Environment Australia -järjestön suorittaman projektiarvioinnin tulokset ovat saaneet aikaan huolen hankkeen vaikutuksesta erämaaluontoon ja maailmanperintöön lukeutuviin arvoihin sekä radioaktiivisiin jätteisiin, G. on huolestunut nykyisten kaivosten (Roxby Downs, Ranger) ja parhaillaan suunnitellun Jabilukan hankkeen vaikutuksista alkuasukkaiden terveyteen, H. ottaa huomioon, että Australia vie uraania Euroopan unioniin; 1. Pyytää Australian hallitusta kunnioittamaan Kakadun kansallispuiston asemaa maailmanperintöluetteloon sisältyvänä kohteena; 2. Pyytää Australian hallitusta kunnioittamaan alkuasukkaiden maanomistusoikeuksia ja Wienin julistuksen alkuperäiskansoja koskevia määräyksiä; 3. Pyytää siksi, ettei Australian hallitus jatka hanketta; 4. Kehottaa komissiota teettämään uraanin tuonnista Euroopan unioniin riippumattoman tutkimuksen, jossa analysoidaan uraanin louhinnan ja käsittelyn vaikutusta terveyteen ja ympäristöön ja kaivostoiminnan vaikutusta alkuperäiskansojen oikeuksiin ja jätteiden tuotantoa niissä maissa, joista uraania tuodaan; 5. Pyytää jäsenvaltioita kieltämään ensimmäisenä askeleena kaiken uraanin tuonnin sellaisista kaivoksista, jotka vaarantavat alkuperäkansojen maanomistusoikeudet; 6. Pyytää ihmisoikeuksien alivaliokuntaansa seuraamaan asiaa tiiviisti; 7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Australian hallitukselle, Australian senaatille, Northern Aboriginal Land Councilille ja Kansainväliselle atomienergiajärjestölle.